



Zdravko Juričko

Konceptni Citroënov terenac Aircross imat će svjetsku premijeru na salonu u Šangaju, budući da je kinesko tržište vrlo značajno za ovog francuskog proizvođača koji tamo plasira čak 25 posto svojih vozila.Kompaktni terenac u konceptnom izdanju smješten je na prilagodljivoj platformi EMP2 na kojoj su napravljeni Citroën C4 Picasso i Peugeot 408, a u dizajnerskom smislu oslanja se na C4 Cactus, od kojega je preuzeo Airbumpove.Aircross nastavlja dizajnerske smjernice C4 Cactusa, pri čemu je izgledom još luđi od Cactusa, koji je ionako drugačiji od svih drugih konkurenata.Dugačak je 458, širok 210 i visok 180 centimetara, te u karakterističnoj crvenoj boji. Njegov vanjski dizajn i unutrašnje ozračje donose suvremenost i jedinstven duh, oslanjajući se pritom na ogromne kotače dimenzija 275/45 R22.Te je gume osmislio Continental ekskluzivno za Aircross, a imaju masivne gumene blokove s uzdužnim lamelama i dubokim utorima koji omogućuju visoku razinu prianjanja i na najnepovoljnijim podlogama.S ovim konceptom Citroën ponavlja elemente Airbumpa uvedene na modelu C4 Cactus i prilagođava ih zahtjevima SUV-a.Elementi Airbumpa imaju zadatak štititi karoseriju od svih malih svakodnevnih udaraca, dok elementi Alloy Bump štite Citroënov terenac od bočnih sudara vidljivim “oblogama” koje se sastoje od spužvaste strukture od aluminijske pjene koja vrlo dobro apsorbira energiju.U unutrašnjosti Aircrossa sve su funkcije prilagođene laganoj uporabi uz visoku tehnologiju. Kompaktni terenac uz Head-up displej raspolaže s dva zaslona dijagonale 12 inča, od kojih je jedan smješten na vodilicu i može se po želji pomaknuti prema suvozaču, čime i njemu postaju dostupni podaci o putovanju.Uz to može gledati i film, birati glazbu ili pretraživati internet. Sjedala su vrlo velika i udobna, dok su u gornjem dijelu obložena vrlo toplim i ugodnim materijalom koji podsjeća na pletivo.Unutrašnjost Citroëna Aircross se, kao i kod modela C4 Cactus, poziva na svijet putovanja i putnih torbi.Uz futuristički dizajn savršeno ide i plug-in hibridni pogon koji kombinira snagu 1.6-litrenog THP motora s elektromotorom smještenim na stražnju osovinu.Benzinac raspolaže s 218 konjskih snaga i okretnim momentom od 275 Nm, dok elektromotor razvija snagu od 95 KS uz okretni moment od 200 Nm. Elektromotor se napaja litij-ionskom baterijom, koja se u samo tri i pol sata može napuniti preko kućne električne utičnice (jakosti 16A).U slučaju jakog pritiska papučice gasa, funkcija “boost” spaja okretni moment benzinca s elektromotorom, pri čemu istiskuje 313 konjskih snaga uz prosječnu potrošnju od 1,7 l/100 km i emisiju CO2 od samo 39 g/km. Za ubrzanje od 0 do 100 km/h treba mu 4,5 sekundi.Zahvaljujući hibridnoj tehnologiji s vanjskim punjenjem, Aircross pridonosi zaštiti okoliša, pri čemu u gradskoj vožnji, u načinu rada ZEV (Zero Emission Vehicle), uz pomoć elektromotora, bez rada benzinca može prevaliti do 50 kilometara. Na autocesti benzinski motor preuzima uzde i nudi istinske performanse.